**אלה ליברמן-שיבֶּר** (1927 – 2 במרץ 1998) הייתה ציירת ישראלית ניצולת השואה אשר הנציחה את מוראות היום-יום בשואה בסדרת ציורים שיצרה בצעירותה בשנים לאחר שחרורה (1945–1948).

ביוגרפיה
--------

אלה ליברמן נולדה בשנת 1927 בברלין בירת גרמניה, הבת הבכורה ליהושע ורוזה ליברמן, במשפחה בת שני ילדים.

בשנת 1938 גורשה משפחתה מגרמניה הנאצית בשל אזרחותה הפולנית של האם, ועקרה לבנדין שבפולין. במלחמת העולם השנייה נכלאה המשפחה בגטו, ועם חיסול הגטו באוגוסט 1943, שולחה למחנה אושוויץ-בירקנאו. אביה ואחיה הצעיר, לאו, נרצחו במחנה השמדה, ואילו ליברמן ואמה ניצלו בזכות כישרונה האמנותי – היא הועסקה על ידי הנאצים כציירת דיוקנאות.

בהתקרב הצבא האדום למחנה, בינואר 1945, הובלו השתיים בצעדת מוות לגרמניה, ונכלאו במחנה נוישטט-גלֶוֶוה (אנ') (מחנה-לוויין (אנ') של מחנה הנשים ראוונסבריק). בראשית מאי 1945 שוחררה עם אמה, והיא בת 17. ומשם הגיעו לפולין. שם נישאה ליברמן בפברואר 1946 לעמנואל שיבר, חייל יהודי בצבא האדום; בני הזוג עברו מערבה בסיוע תנועת הבריחה וניסו לעלות לארץ ישראל באוניית המעפילים "בן הכט", שנתפסה על ידי הבריטים במרץ 1947 ונוסעיה גורשו למחנות המעצר בקפריסין. שם השתתפה בקורסים לציור שארגן האמן נפתלי בזם. בתום 13 חודשי מעצר שוחררו בני הזוג, ובאפריל 1948 הגיעו לכפר אתא. שם נולדו לבני הזוג בת אחת ושלושה בנים.

כמה שנים לאחר שחרורה החלה ליברמן להעלות על הנייר את רשמיה מהמלחמה. זיכרונותיה הפכו לסדרת יצירות, שהוצגו בשנות החמישים בתערוכה בנושא השואה בחיפה וגם הופיעו בעיתון.
93 יצירותיה בשם "חיים על קו הקץ" הוצגו בבית לוחמי הגטאות ונתרמו לאוסף האמנות שלו. הרישומים הופיעו ב-1992 בספר בעברית ואנגלית בהוצאת בית לוחמי הגטאות. בשנת 1997 הופיעה בפרנקפורט מהדורה מתורגמת לגרמנית בידי ליברמן-שיבר. ובהמשך הופיעה בסין ביוזמת בתה מהדורה מתורגמת לסינית.

בשנים 1979 – 1983 למדה ליברמן אמנות באוניברסיטת חיפה והשתתפה בסדנאות ציור, גרפיקה ופיסול.

נפטרה בשנת 1998 לאחר מחלה קשה. הותירה את בעלה ושלושת ילדיה.

לקריאה נוספת
------------

* אלה ליברמן-שיבר, **חיים על קו הקץ**, עורך אבי הורביץ, לוחמי הגטאות: בית לוחמי הגיטאות, 1992. (מהדורה עברית-אנגלית. בשנת 1997 הופיעה בפרנקפורט מהדורה גרמנית מתורגמת בידי ליברמן-שיבר. בהמשך הופיעה מהדורה בסינית.)

קישורים חיצוניים
----------------

* אלה ליברמן-שיבר באתר מרכז המידע לאמנות ישראלית, מוזיאון ישראל
* פנינה רוזנברג, אלה ליברמן-שיבר באתר "לימוד השואה באמצעות אמנות"
* דור התקומה דור שני לשואה – החיים בצל הסודות באתר "הקשר הרב דור" – ריאיון עם בתה של האמנית, עדה וייץ (שיבר)
* אורי קציר, אלה מציירת את רגעי האימה (אורכב 16.09.2018 בארכיון Wayback Machine), בבלוג "אפלטון" של קציר, 2 במאי 2011

תמונותיה:

* אלה ליברמן-שיבר ובעלה עמנואל בעת תצוגה של עבודותיה על השואה (כנראה בפולין) באתר בית לוחמי הגטאות
* אלה ליברמן-שיבר, אפריל 1993 באתר בית לוחמי הגטאות
* אלה ליברמן-שיבר באתר בית לוחמי הגטאות

מיצירותיה:

* זכרונות ילדות, מעריב, 5 במאי 1959
* מיצירותיה של אלה ליברמן-שיבר באתר "מוזאונים בישראל: הפורטל הלאומי"
* רעב באתר בית לוחמי הגטאות
* שריפת הספרים באתר "זכור" של מכללה ירושלים

הערות שוליים
------------

1. ↑  **ילקוט הפרסומים**, 4644 (17 במאי 1998), עמ' 3597.
2. ↑  ראו אלבום לזועות הנאצים, חרות, 26 בדצמבר 1958; זכרונות ילדות, מעריב, 5 במאי 1959.
3. ↑  ג'קי חורי, תערוכה בבית לוחמי הגטאות: אלה ליברמן-שיבר ציירה דיוקנאות לנאצים, ושרדה את השואה, באתר הארץ, 9 בדצמבר 2009.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007305707305171
* GND: 128873191
* ISNI: 0000 0000 7058 1454
* LCCN: no2004123000
* VIAF: 97447670
* WorldCat: lccn-no2004123000

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אלה ליברמן-שיבר"**.